Publiek kan help met verkiesing van nuwe OBThuli Madonsela. Foto: Werner Beukes/SAPA Corruption Watch het sy Bua Mzansi-veldtog Maandag in Johannesburg van stapel gestuur. Die veldtog poog om bewusmaking te skep van die rol van die Openbare Beskermer (OB) en die publiek aan te moedig om betrokke te raak by die aanstelling van die nuwe persoon in die amp. David Lewis, uitvoerende direkteur van Corruption Watch, het gesê die meeste mense is nie daarvan bewus dat die publiek ŉ sê het in die aanstelling van die OB nie. Elektroniese stemgeleenthede, asook selfoon-apps, sal beskikbaar gestel word waardeur mense vir hul genomineerde kandidaat kan stem. “Ons hoop die veldtog sal help om ŉ waardige OB te verkies, asook ŉ debat in die samelewing teweeg te bring oor die beste metode om iemand aan te stel om die publiek te beskerm,” het Lewis gesê. Lewis het gesê Madonsela is tydens haar termyn as OB op ŉ “afskuwelike manier” hanteer met talle wat haar amp en die wetlike gesag daarvan bevraagteken het. Dit is noodsaaklik dat ŉ gepaste kandidaat haar vervang. Corruption Watch het aansoek gedoen om ŉ vriend van die hof te wees in die DA en EFF se hofgeding waarin hulle poog om pres. Jacob Zuma te verplig om die regstellende stappe wat Madonsela in haar Nkandla-verslag aanbeveel het, na te kom. Die saak sal ook die mag van die OB duidelik uiteensit en Dinsdag in die konstitusionele hof aangehoor word. Zuma het Madonsela in 2009 aangestel en haar sewejaar-termyn kom in Oktober tot ŉ einde.